Trbušno salo posebno opasno po zdravlje srčanih bolesnika
Čak i mala količina masnih nakupina oko trbuha izlaže ih dvostruko većem riziku od smrti od onih s masnim naslagama drugdje u tijelu
Na sreću, stručnjaci kažu da se trbušne masnoće najlakše gube. Većini ljudi to uspijeva provođenjem niskokalorične dijete bogate vlaknima te umjerenom svakodnevnom tjelovježbom Postoje novi i neosporivi dokazi o tome da čak i malo trbušnog sala može biti iznimno opasno po zdravlje ako ste preživjeli srčani infarkt. Najnovije istraživanje uspoređuje ovaj povećani rizik od smrti s pušenjem jedne kutije cigareta dnevno ili s vrlo visokim kolesterolom. U jednoj od najvećih studija ove vrste, znanstvenici klinike Mayo u Rochesteru, savezna država Minnesota, pronašli su da su ljudi koji boluju od srčanih bolesti, a imaju tek vrlo skromnu količinu masnih nakupina oko trbuha, izloženi dvostruko većem riziku od smrti od onih čije se masne naslage nalaze drugdje u tijelu. Znanstvenici pod vodstvom Francisca Lopeza-Jimeneza analizirali su podatke prikupljene u pet studija na gotovo 16 tisuća preživjelih od srčanog infarkta širom svijeta. Lopez-Jimenez kaže da su znanstvenici željeli predvidjeti koliko dugo i kako kvalitetno će ti pacijenti nastaviti živjeti, s obzirom na to gdje su im raspoređene nakupine masti: "Ustanovili smo da je vjerojatnost umiranja u ljudi čije je salo raspoređeno tako da im je trbuh širi od kukova ili je jednostavno prevelik, od 25 do skoro 70 puta veća od onih čije su masne nakupine razmjerno raspoređene po tijelu." Iako se prekomjerna debljina povezuje s bolestima srca i krvnih žila, Lopez-Jimenez, inače direktor Kardio-metaboličkog programa klinike Mayo, kaže da ona nije najbolji prognostičar dugog života. Prekomjerna gojaznost obično se mjeri izračunavanjem indeksa tjelesne težine, ili ITT-a, odnosno količine tjelesnih masnoća u odnosu na visinu i težinu osobe. Međutim, studija je pokazala da oni s višim indeksom tjelesne težine, koji općenito imaju više masnoća u tijelu, žive duže od onih s manjim ITT-om. Lopez-Jimenez kaže da je raspoređenost masnoća u organizmu bolji prognostični pokazatelj. Znanstvenici ne znaju zbog čega trbušne masnoće povećavaju rizik smrtnosti u usporedbi s masnoćom koja je ravnomjerno raspoređena ili se nalazi u drugim dijelovima tijela, na primjer u nogama ili stražnjici. Lopez-Jimenez također kaže da se čini da su masnoće abdomena “metabolički aktivnije” te da uzrokuju povišeni kolesterol i visoki krvni tlak: "Svi ti faktori također uzrokuju srčane bolesti. Dakle, vjerujemo da će za one koji već boluju od srčanih bolesti ti faktori samo pogoršati njihovo stanje te da će oni imati još većih zdravstvenih problema." Na sreću, stručnjaci kažu da se trbušne masnoće najlakše gube. Većini ljudi to uspijeva provođenjem niskokalorične dijete bogate vlaknima te umjerenom svakodnevnom tjelovježbom. Članak koji obrađuje povišenu opasnost trbušnih masnoća kod ljudi sa srčanim bolestima objavljen je u stručnom časopisu American College of Cardiology.